Ambassadeur prys Trump vir sy reaksie op pandemie | Netwerk24
Deur Andrea Van Wyk 04 Julie 2020 21:31
Op die aand waarop Amerika sy Onafhanklikheidsdag vier, het Lana Marks, dié land se ambassadeur in Suid-Afrika, pres. Donald Trump se lof besing oor sy reaksie op die Covid-19-pandemie.
Volgens Marks het Trump alles in sy vermoë gedoen om die siekte te bekamp.
"Dit is 'n pandemie soos wat ons nog nooit ervaar het nie. Ek was drie of vier dae by die Withuis kort nadat die pandemie uitgebreek het en ek het pres. Trump gesien saam met Deborah Birx, dr. Anthony Fauci en baie ander kenners.
Ambassadeur Lana Marks staan voor haar huis in Waterkloof, Pretoria, om Amerika se Onafhanklikheidsdag te vier. Foto: Andrea van Wyk
"Die president het met hulle almal, een ná die ander, gepraat om regtig te verstaan wat aangaan en wat onmiddellik gedoen kan word. Hy het self ook al die goewerneurs van al die state in Amerika gebel om onvoorwaardelike hulp aan te bied," sê Marks.
"Dit is 'n kwessie van toetsing en om 'n entstof te vind. Ek weet pres. Trump is die heeltyd op die foon om te druk dat ons 'n entstof vind. Dit is baie moeilike omstandighede, maar ons is veerkragtig en ons sal dit in bedwang kry."
Marks sê sodra die Covid-19-pandemie onder beheer is, is sy seker die Amerikaanse ekonomie gaan terugbons en van krag tot krag gaan.
Marks het 'n groep joernaliste uitgenooi vir 'n kort toespraak en 'n vuurwerkvertoning by haar huis in Waterkloof, Pretoria, om Amerika se 244ste herdenking van hul Onafhanklikheidsdag te vier.
Ambassadeur Lana Marks van Amerika kyk na 'n vuurwerkvertoning by haar huis in Waterkloof, Pretoria. Foto: Andrea van Wyk